Prins Andrew 'wil glo help in Epstein-ondersoek' | Netwerk24
20 Augustus 2019 18:31
Hoekom is prins Andrew nog nooit deur die Britse metropolisie of die Amerikaanse speurdiens (FBI) ondervra oor sy vriendskap met die veroordeelde miljoenêrpedofiel Jeffrey Epstein nie?
Dít is die vraag nadat daar Dinsdag in die Daily Express berig is die prins is gewillig om 'n ooggetuieverklaring af te lê of vrae in Engeland of Amerika te beantwoord.
Richard Palmer, koninklike korrespondent vir die Daily Express, sê hy het by 'n betroubare bron in Buckinghampaleis verneem die prins is gewillig om met die polisie-ondersoek teen Epstein te help.
Epstein was verhoorafwagtend op aanklagte van sekshandel en seksuele mishandeling toe hy homself op 10 Augustus in sy tronksel gehang het. Hy het ook twee dae voor sy dood sy testament geskryf.
Talle jong meisies beweer hulle is as seksslawe "opgelei" om seks te hê met Epstein en van sy ander ryk en magtige vriende. Een só 'n meisie, Virginia Roberts, beweer sy het prins Andrew in 2001 op drie geleenthede – in Londen, New York en Epstein se eiland in die Maagde-eilande – ontmoet.
Prins Andrew . . . hy is glo bereid om sy samewerking met die owerhede te gee in hul ondersoek na Jeffrey Epstein se beweerde sekshandel en seksuele mishandeling van meisies, wat glo tot so jonk as 14 was.Foto: Getty Images
Die Daily Mail het Dinsdag berig volgens vlugplanne wat dié koerant bekom het, was Roberts in 2001 op al drie plekke soos sy beweer. Die koerant meld ook dat prins Andrew in dieselfde omtrek was, maar sê daar is geen bewyse dat dié vlugrekords Roberts se beskuldigings staaf dat sy deur Epstein "gedwing" is om seks met die prins te hê nie.
Die aantygings teen prins Andrew het in 2015 aan die lig gekom in 'n saak wat Roberts teen Epstein gemaak het. Die Amerikaanse regter het dié aantygings geskrap omdat dit volgens hom nie betrekking op die saak gehad het nie.
Dit was ook in 2015 toe die Britse metropolisie volgens Channel 4 die "beskikbare getuienis" begin hersien het, maar besluit het 'n verdere ondersoek is nie nodig nie.
Selfs nadat Epstein vantevore in 2008 agter tralies beland het weens seksdade met kinders het hy en die prins steeds vriende gebly.
Nadat 'n foto van hom en prins Andrew in 2010 in Central Park in New York verskyn het, moes die prins sy rol as handelsambassadeur vir Brittanje laat vaar.
Die Daily Mail het ook Maandag foto's gepubliseer van die prins in die voordeuringang van Epstein se New Yorkse woning. Op die foto's waai prins Andrew vir 'n vrou wat pas by die huis uit is. Dié foto's is in 2010 geneem nadat Epstein tronkstraf as 'n seksoortreder uitgedien het.
Die prins het ná die publikasie van dié foto's in 'n verklaring gesê hy is met afsku vervul oor die aantygings teen sy eertydse vriend.
Ghislaine Maxwell, wat glo jong meisies "gewerf" het om Epstein te masseer en daarna met hom seks te hê, het die prins aan Epstein voorgestel. Sy is die dogter van die Britse mediabaron Robert Maxwell.